Foto’s: Beswaar teen Discovery se plan oorgedraDie vakbond Solidariteit het vandag ŉ memorandum en stemme van sowat 200 000 mense wat gekant is teen die implementering van Discovery Bank se beoogde aandeleskema wat wit mense uitsluit, aan Barry Hore, Discovery Bank se uitvoerende hoof, by die groep se hoofkantoor in Sandton oorhandig. Dit volg nadat Solidariteit ŉ reuseveldtog van stapel gestuur het om “nee”-stemme teen die implementering van Discovery Bank, waar 10% van die aandele in die bank aan swart kliënte voorsien gaan word, in te samel. Die “nee”-stemme is in die vorm van 200 sakke, elk met ŉ duisend “nee”-stemme van die publiek daarin, voor op die stoep van Discovery se reuse-gebou oorhandig. Volgens dr. Dirk Hermann, bestuurshoof van Solidariteit, verteenwoordig hierdie 200 sakke die uiterse ontevredenheid wat lede van die publiek met Discovery se nuwe bank, wat vandeesmaand bekendgestel word, het. “Die ontsteltenis wat rakende hierdie bank heers, handel daaroor dat getroue Discovery-kliënte uitgesluit word uit ŉ aandeleskema bloot oor die kleur van hulle vel. “Discovery moet weet dat indien hy voortgaan om die staat se absolute rasse-ideologie te implementeer wat mense op grond van hul velkleur uitsluit, daar noodwendige gevolge sal wees,” het Hermann gesê, Hierdie bank word gesien as ŉ nuwe generasie-bank, die eerste gedragsbank waar mense voordele volgens hul gedrag gaan verdien. Kliënte sal beter of slegter voordele kry afhangende van hul finansiële gedrag. Swart kliënte sal 10% van die aandele in die bank kry, bloot omdat hulle swart is. “Discovery Bank gaan inderdaad ʼn nuwe generasie-bank wees, ʼn bank waar alle kliënte gelyk gaan wees – maar waar swart kliënte meer gelyk as wit kliënte sal wees,” het Hermann gesê. Volgens Hermann kan dit nie geregverdig word dat sekere kliënte belangriker en gelyker as ander kliënte beskou word nie. “Hierdie kliënte bly in dieselfde woongebiede, hulle ry dieselfde karre, hulle kinders gaan na dieselfde skole toe, maar as hulle by Discovery kom, dan kry hulle nie dieselfde voordele nie. Discovery gee voordeel op grond van ras,” het Hermann buite Discovery se kantore gesê. Discovery se uitvoerende hoof, Adrian Gore, het hierdie aandeleskema verlede jaar met die bekendstelling van Discovery se bank aangekondig. Gore sou aanvanklik vandag die memorandum aanvaar, maar het uiteindelik vir Hore gestuur. “Ons boodskap aan Discovery is bloot dat hy moet kennis neem dat indien hy voortgaan om die bank in sy huidige formaat uit te rol, daar duisende mense is wat dit nie gaan ondersteun nie,” het Hermann gesê. “Gewone burgers moet belasting betaal, al is hulle kwaad vir die regering, maar kliënte hoef nie. Hulle kan kies waarheen hulle geld gaan en in hierdie geval sê hulle duidelik nee vir ŉ bank wat teen hulle diskrimineer op grond van hulle ras.” Hore het die memorandum ontvang, maar verkies om geen kommentaar te lewer nie.